(Ortografía tradicional) Xtaqꞌui cꞌu akꞌan jun tijonel re ri Pixab che resaxic u pu chiꞌ ri Jesús,
xutaꞌ che,
xubij:
Ajtij,
¿jas cꞌu quinban in rech quinrik na ri cꞌaslemal ri man cꞌo tä u qꞌuisic?
—xcha che.
Xubij ri Jesús che:
¿Jas riꞌ ri tzꞌibam pa ri Pixab?
¿Jas pu ri cäsiqꞌuij la u wäch?
—xchaꞌ.
Xchꞌaw chi ri tijonel re ri Pixab,
xubij:
“Sibalaj chiwaj ri i Dios ri Iwajaw,
chijiquiba ri i cꞌux,
chijiquiba ri iwanimaꞌ chrij,
chicojo ri i chomanic,
chitija cꞌu i chukꞌab chubanic waꞌ,”
—cächaꞌ.
“Chiwaj cꞌu ri iwach winak jas ri ix quiwaj iwib,”
—cächa ri Lokꞌ Pixab,
—xcha ri tataꞌ.
Xubij ri Jesús che ri tataꞌ:
Kas tzij ri bim la.
Bana baꞌ la waꞌ,
cꞌo cꞌu na ri cꞌaslemal la,
—xcha che.
Are cꞌu ri tataꞌ craj cukꞌalajisaj rib chi jicom ranimaꞌ,
xubij cꞌu che ri Jesús:
¿Jachin riꞌ ri wach winak?
—xcha che.
Xchꞌaw chi ri Jesús,
xubij che:
Jun achi xel bi pa ri tinimit Jerusalén,
benam cꞌu re pa ri tinimit Jericó.
Xchap cꞌu cumal elakꞌomab pa ri be.
Ri e areꞌ xquesaj bi ri ratzꞌiak,
xquichꞌayo.
Xebeꞌ cꞌut,
xquiya canok.
Xa cꞌu jubikꞌ man xcäm ri achi,
—cächaꞌ.
Xkaj cꞌu bi jun chque ri sacerdotes aj Israel pa ri be riꞌ.
Aretak xril ri achi,
naj xocꞌow wi che.
Xopan xukujeꞌ jun tataꞌ Levita jawijeꞌ cꞌo wi ri achi.
Aretak xril ri achi soctajinak,
ri areꞌ naj xocꞌow wi che xukujeꞌ.
Benak cꞌu jun tataꞌ aj Samaria pa ri be riꞌ.
Aretak xril ri achi ri soctajinak pol pa ri be,
xel ranimaꞌ che,
xutokꞌobisaj u wäch.
Xkeb rucꞌ ri achi,
xucoj cunabal chque ru soctajic,
xupiso.
Te riꞌ xuya ri achi chrij ru quiej,
xucꞌam bi pa jun ja warbal,
xrilij cꞌu chilaꞌ,
—cächaꞌ.
Chucab kꞌij aretak xel bic ri tataꞌ aj Samaria,
xresaj lok ru rajil,
xuya niqꞌuiaj che ri rajaw ri warbal,
xubij che:
“Bana baꞌ la tokꞌob chwe,
chilij la we achi riꞌ.
Ronojel ri cäsach na la chrij,
quintoj na che la aretak quintzelej lok,”
—xcha che,
—cächa ri Jesús.
Ri Jesús xutaꞌ che ri tijonel,
xubij:
¿Jas ri chomanic la?
¿Jachin chque ri oxib winak riꞌ are ri kas rach winak ri achi ri xchap cumal ri elakꞌomab?
—xcha che.
Xchꞌaw chi ri tijonel re ri Pixab,
xubij:
Ri xutokꞌobisaj u wäch,
are kas rach winak,
—xchaꞌ.
Xubij cꞌu ri Jesús che:
Ri lal,
bana baꞌ la junam jas ri xuban ri tataꞌ aj Samaria,
—xcha che.